Tarybos reglamentas (EB) Nr. 191/2000
2000 m. sausio 24 d.
iš dalies keičiantis Reglamentą (EEB) Nr. 1696/71 dėl bendro apynių rinkos organizavimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 36 ir 37 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi:
(1) Pagalbos augintojų grupių kūrimuisi schema jau nebetaikoma apynius auginančiose valstybėse narėse, išskyrus Austrijos Respubliką, kuriai pagal 1994 m. Stojimo aktą šią sistemą leidžiama taikyti iki 1999 m. gruodžio 31 d; dėl šios priežasties, siekiant aiškumo, nuo 2000 m. sausio 1 d. Reglamento (EEB) Nr. 1696/71 [2] 8 bei 10 straipsniai ir 17 straipsnio 2 dalis turėtų būti panaikinti.
(2) Taryba penkeriems metams, pradedant 1996 m. ir baigiant 2000 m. (imtinai) derliumi, augintojams nustatė vienodo dydžio 480 eurų už hektarą per metus pagalbą; todėl Komisijai jau nebereikia kasmet pateikti Tarybai ataskaitos apie padėtį, susijusią su apynių gamyba ir realizavimu, kadangi Reglamento (EEB) Nr. 1696/71 18 straipsnyje yra numatyta kas pateikti suvestinę ataskaitą pasibaigus penkerių metų laikotarpiui, kai Komisija turės nuspręsti, kokią sumą skirti laikotarpiui, prasidedančiam 2001 metų derliumi; dėl šios priežasties minėto reglamento 11 straipsnį galima išbraukti ir į tai atsižvelgiant pataisyti jo 12 straipsnį,
PRIĖMĖ ŠĮ REGLAMENTĄ:
1 straipsnis
1. Šiuo dokumentu Reglamentas (EEB) Nr. 1696/71 keičiamas taip:
1) 8, 10, 11 straipsniai ir 17 straipsnio 2 dalis išbraukiami.
2) 12 straipsnio 6 dalis pakeičiama ir išdėstoma taip:
"6. Jei padėtis rinkoje rodo, kad Bendrijos apynių rinkai gresia struktūrinis pertekliaus arba sutrikimai pasiūlos struktūroje, Taryba Komisijos siūlymu, Sutarties 37 straipsnio 2 dalyje nustatyta tvarka gali patikslinti 5 dalyje nustatytą pagalbos dydį:
a) suteikdama pagalbą tiktai daliai tais metais įregistruoto apynių ploto, tikslindama pagalbą, jei atsirastų toks poreikis; arba
b) paskelbdama neturinčiais teisės į pagalbą tuos plotus, kuriuose apyniai auginami pirmus ir (arba) antrus metus."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 2000 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. sausio 24 d.